b'\n_START_ARTICLE_\nSarayburnu\n_START_PARAGRAPH_\nSarayburnu (tyrkisk: Sarayburnu, eller Palassodden; kjent p\xc3\xa5 engelsk som Seraglio Point) er den store og brede odden i bydelen Fatih i Istanbul som skiller Det gylne horn fra Marmarahavet. Her er Topkap\xc4\xb1palasset og G\xc3\xbclhaneparken. Sarayburnu ble oppf\xc3\xb8rt p\xc3\xa5 UNESCOs verdensarvliste i 1985.\n_START_SECTION_\nHistorie\n_START_PARAGRAPH_\nDen eldste bosetting her stammer fra neolittisk tid, ca. 6600 f.Kr. Disse bosettinger bestod i nesten et \xc3\xa5rtusen, men havet steg. Det er mulig at folk bare flyttet p\xc3\xa5 seg gradvis, og bare litt inn og opp p\xc3\xa5 odden._NEWLINE_En annen bosetting p\xc3\xa5 Sarayburnu, kalt Lygos (gresk: \xce\x9b\xcf\x85\xce\xb3\xcf\x8c\xcf\x82), ble grunnlagt av trakiske stammer mellom 1200-tallet og 1000-tallet f.Kr., om lag samtidig med nabobosetningen Semistra, som nevnes av Plinius den eldre. Bare noen f\xc3\xa5 murer og bygningsfundamenter fra Lygos er blitt bevart til ny tid, tett ved der Topkap\xc4\xb1palasset st\xc3\xa5r. I Bysants-tiden stod det et akropolis der dette palasset n\xc3\xa5 ligger._NEWLINE_I 667 f.Kr. kom greske nybyggere fra Megara (n\xc3\xa6r Athen) under kommando av kong Byzas og etablerte byen Bysants p\xc3\xa5 Sarayburnu. Noe tidligere, i 685 f.Kr., hadde megaraerne anlagt Khalkedon (n\xc3\xa5 Kad\xc4\xb1k\xc3\xb6y) p\xc3\xa5 den motsatte, anatolske, bredd av Bosporos. Faktisk var de eldste bosettinger i dagens Istanbul p\xc3\xa5 den anatolske side, som Fikirtepe-haugen fra 5500\xe2\x80\x933500 f.Kr. I Kad\xc4\xb1k\xc3\xb6y var det dessuten en stor havnebebyggelse bygd av f\xc3\xb8nikerne allerede f\xc3\xb8r Megaras kolonister ankom._NEWLINE_Det var to naturlige havner n\xc3\xa6r Sarayburnu, nemlig der de moderne bydeler Sirkeci og Emin\xc3\xb6n\xc3\xbc ligger (havnene Prosphorion og Neorion, p\xc3\xa5 nordsiden av odden. Den gang m\xc3\xa5 Sarayburnu fremst\xc3\xa5tt som enda mer markant enn i dag._NEWLINE_I bysantinsk tid var omr\xc3\xa5det kjent som Hagios Demetrios._NEWLINE_Ved byggingen av jernbanen i senere osmansk tid, i 1871, ble Sarayburnus del av bymurene delvis fjernet, men p\xc3\xa5 noen steder er de fortsatt intakte \xe2\x80\x93 s\xc3\xa6rlig nedenfor Topkap\xc4\xb1-palasset som ble bygd p\xc3\xa5 1400-tallet for den osmanske sultan. G\xc3\xbclhaneparken ligger tett ved palasset.'